Jabarkan Dominasi ekonomi dari Abdul Taib Mahmud dalam bahasa melayu

Cahya Mata Sarawak Berhad (CMSB), syarikat yang dikawal oleh keluarga Taib, diberikan pelbagai kontrak-kontrak kerajaan termasuk penyelenggaraan jalan raya di Sarawak selama 15 tahun, pembinaan jalan, membekalkan bahan bumbung untuk unit rumah kos rendah, membina hospital, dan menaik taraf lapangan terbang. Syarikat tersebut juga hampir mencapai tahap monopoli penuh terhadap pembekalan konkrit di Sarawak. Pada tahun 2001, kerajaan persekutuan Malaysia telah membenarkan unit perbankan Kumpulan CMSB, Bank Utama, untuk mendapatkan Bank RHB supaya dijadikan salah satu daripada 10 bank teras di Malaysia. Syarikat PPES Works (Sarawak) Sdn Bhd, yang 51% dimiliki olen CMSB, telah menyempurnakan pembinaan Bangunan Dewan Undangan Negeri Sarawak pada tahun 2009. CMSB sekarang sedang melibatkan diri dalam satu usaha bersama dengan pengeluar aluminium terkemuka, Rio Tinto Alcan (RTA), untuk membangunkan pelebur aluminium di Similajau. Projek ini adalah sebahagian daripada Koridor Tenaga Diperbaharui Sarawak (SCORE).

Tesis kedoktoran yang ditulis oleh pensyarah Universiti Malaysia Sarawak (UNIMAS), Dr Neilson Mersat, mendakwa bahawa kekayaan keluarga Taib kebanyakannya berasal dari kerajaan negeri Sarawak tanpa melalui tender. Keuntungan yang didapat telah dihantar ke luar negara untuk disembunyikan.  Seorang lagi pensyarah dari fakulti Sains Sosial di UNIMAS, Andrew Aeria, telah menulis satu tesis kedoktoran yang menyatakan bahawa penguasaan Bank Utama dan syarikat-syarikat lain oleh CMSB adalah satu contoh yang menunjukkan bahawa bisnes yang memberi keuntungan besar hanya memberi manfaat kepada sesetengah individu yang mempunyai hubungan baik. Penswastaan syarikat-syarikat yang dimiliki oleh kerajaan negeri boleh menyebabkan kekurangan punca pendapatan kerajaan dan seterusnya meningkatkan beban pembayar cukai.

Pada tahun 2000, kabinet Sarawak telah meluluskan RM 551.02 juta kontrak kerajaan negeri supaya diberikan terus kepada Titanium Management Sdn. Bhd. Anak lelaki Taib, iaitu Mahmud Abu Bekir Taib, adalah salah seorang pemegang saham utama dalam kompeni tersebut. Kontrak tersebut membolehkan syarikat Titanium membaiki atau mengganti 384 jambatan lama dalam negeri tersebut dalam masa 7 tahun. Laporan ketua audit negara Malaysia 2006 telah menyatakan bahawa penjanjian dalam kontrak tersebut memihak kepada kontraktor. Kos kontrak tersebut meningkat sehingga 72% melebihi kos asal. Lawatan audit ke 12 projek jambatan mendapati reka bentuk jambatan-jambatan yang menyeberangi sungai yang sempit tidak mengikut keperluan sebenar dan tidak dibina secara ekonomik.

Pada tahun 2008, kerajaan Sarawak bercadang untuk membina 12 empangan di Sarawak untuk memenuhi keperluan tenaga perindustrian pada masa hadapan. Empangan-empangan tersebut dijadualkan siap pada tahun 2020 walaupun projek tersebut perlu diluluskan oleh penilaian impak alam sekitar. Suatu memorandum kefahaman telah ditandatangani antara Sarawak Energy Berhad dan Koperasi Projek Three Gorges China bagi projek Empangan hidro elektrik Murum. Sebanyak 51 empangan mungkin akan dibina pada tahun 2037. Projek hidro elektrik yang menimbulkan kontroversi tersebut telah mendapat kritikan hebat kerana berkemungkinan akan menyebabkan malapetaka dan perpindahan masyarakat peribumi. Para penentang projek ini juga menyatakan bahawa projek ini menggalakkan rasuah dan kronisme kerana CMSB dijangka akan mendapat manfaat secara tidak langusung dengan membekalkan bahan konkrit untuk pembinaan empangan dan pembinaan pelebur aluminium yang akan menghabiskan sebahagian besar daripada janaan elektrik. Pada Mac 2009, program televisyen '101 East' telah disiarkan oleh Al Jazeera. Program tersebut membincangkan secara terperinci isu 12 empangan di Sarawak dan dominasi ekonomi oleh keluarga Taib. Menteri Kemajuan Tanah, Dato Sri Dr. James Masing, menerima jemputan wawancara tentang isu tersebut tetapi ketua menteri Pehin Sri Taib Mahmud menolak temu ramah tersebut.

James Masing, dalam satu sesi temu bual dengan Al Jazeera English, mempertahankan bahawa kontrak kerajaan diberikan secara telus sama ada dalam bentuk tender terbuka atau tertutup. Beliau juga berkata bahawa kerajaan negeri memberikan kontrak berdasarkan rekod trek syarikat yang baik sebelumnya, bukan kerana dakwaan hubungan politik.